28 เม.ย.60
มาภารกิจที่สนามบินอู่ตะเภาต่อเนื่องมาจนถึงวัดบ้านฉาง เสร็จสิ้นภารกิจเตรียมเดินทางกลับชลบุรีก็เกือบทุ่มแล้ว ผู้ใหญ่ในคณะเราเลยให้แวะหามื้อเย็น (ค่ำ) แถวบ้านฉางกันก่อน คนที่คุ้นเคยพื้นที่แถวนี้แนะนำร้าน “มธุรสโภชนา”
บริเวณหน้าร้านก็หนาแน่นด้วยรถ บริเวณในร้านก็หนาแน่นด้วยลูกค้า ทั้งที่ร้านก็ใหญ่โตกว้างขวางตั้ง 2 ห้องแน่ะ อ้อ...ยังมีโซนห้องแอร์อีกห้องนึง แต่ก็ไม่มีที่นั่งพอสำหรับคณะเราตั้งเกือบ 20 ชีวิตอยู่ดี ลูกค้าเยอะแบบนี้ท่าทางจะอร่อยจริง 
เจ้าของร้านจัดโต๊ะยาวให้นั่งในร้านนมที่อยู่ติดกัน พวกเรารีบสั่งด้วยความเร่งด่วน กับข้าว 5 อย่าง จัดมา 3 ชุด ทางร้านก็รีบเสิร์ฟด้วยความเร่งด่วนทันใจเหมือนกัน
# ซุปเปอร์ตีนไก่
เมนูนี้ผู้ใหญ่เค้ารีเควสท์ กินคอลลาเจนเสริมหน้าให้ตึงเป๊ะ รสชาติดีแซ่บๆ ขาไก่แต่ละท่อนงี้ แต่ละบาทางี้ ทั้งเปื่อยทั้งร่อนดีจริง
# กุยช่ายขาวผัดหมูกรอบ+เต้าหู้ 
หมูกรอบชิ้นหนาๆโตๆ สะใจคนที่ชอบหมูกรอบแน่ เราแค่ชิ้นนึงอ่ะ พอใกล้หมดจานเริ่มจะเห็นน้ำผัดในจานชัดๆ อืม... มันจังเน๊าะ แต่ไม่ทันแล้วล่ะ
# ยอดมะระผัดน้ำมันหอย
ถูกใจคนชอบกินผัก รสชาติดี มีความกรอบของผัก
# ไหลบัว+สะตอผัดกะปิกับกุ้ง
เมนูขึ้นชื่อของที่นี่ ด้วยความอร่อยของกะปิที่ต่างจากที่อื่น อร่อยสมกับที่เจ้าของร้าน (คนใต้) เค้าเดินมาการันตีเองเลยเชียวนะ รสชาติไม่เผ็ดมากแต่เข้มข้น 
# ต้มจืดตำลึง+เต้าหู้+หมูสับ
ในคณะเรามีคุณหนูมาคนนึงงัย ชอบกินแต่ต้มจืด เมนูนี้เค้าชื่นชมว่าน้ำซุปอร่อยจริงๆ
ด้วยความหิว ด้วยความรีบเร่ง ด้วยความเกรงใจผู้ใหญ่ เลยได้รูปมาน้อย แถมยังไม่ค่อยชัดอีก 
ราคาก็เรียกได้ว่าถูกเกินคาดค่ะ ทั้งหมดประมาณ 1,800 เศษๆ เอง
ร้านนมที่เราใช้สถานที่ ก็ช่วยอุดหนุนร้านเค้าด้วย คนละแก้วๆ ทั้งหมดก็ประมาณ 300
ถ้ามีโอกาสมาแถวนี้อีก จะต้องแวะชิมอีกอย่างแน่นอน อีกตั้งหลายเมนูที่ยังไม่ได้ลิ้มลอง